Skats nedlagte afdeling for økonomisk kriminalitet beskyldes nu for at have konstrueret falske anklager mod den kendte erhvervsmand og ejendomsspekulant Kenneth Schwartz Thomsen for at få politiets hjælp til at efterforske manden og få ham straffet. Det afslører BT mandag.Da Skat i 2008 undersøgte Thomsens firmaer og potentielt mistænkelige ejendomshandler, skrev to af afdelingens medarbejdere til Bagmandspolitiet og bad om deres støtte til at gennemføre en omfattende efterforskning af erhvervsmanden. I anmodningen stod der blandt andet, at 'sagen har været undersøgt som revisionssag på baggrund af anmeldelser om illegal arbejdskraft, endvidere er der fremkommet oplysninger om rockerrelationer og tilknytning til russisk mafia'. Men de anklager har nu vist sig at være falske.I forbindelse med straffesagen mod Kenneth Schwartz Thomsen, der er tiltalt for en række forhold - blandt andet groft skattesvig - blev de to medarbejdere fra Skats 'økokrim'-afdeling nemlig i sidste uge afhørt under vidneansvar. De blev bedt om at redegøre for anklagerne om 'mafia- og rockerrelationer'. Og her kom det frem, at de to medarbejdere ikke havde nogen beviser for påstandene og at intet i efterforskningen havde støttet anklagerne. Det var i stedet blot noget, de uformelt havde hørt fra en revisor.Det fortæller advokat Karoly L. Németh, der nu beskylder Skats nedlagte afdeling for at have 'handlet i strid med alle principper om anstændighed og retssikkerhed'.- Det siger jo sig selv, at når Skat påstår, at en erhvervsmand har 'rockerrelationer' og er tilknyttet den 'russiske mafia', så går hele systemet i rødt og sætter alt ind på at finde noget på ham og få ham straffet, siger Karoly L. Németh.- Derfor opfandt de to skattefolk anklagerne.- Revisor afviser at have 'sladret' om rocker- og mafiarelation.- Ekspert: Det er jo vanvittigt.